**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL PRITARIMO DALYVAUTI TARPTAUTINĖS PROGRAMOS INTERREG EUROPE PROJEKTE „TARPTAUTINĖS ĮMONĖS“ PARTNERIO TEISĖMIS**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės (toliau – KMS) tarybos pritarimą dalyvauti tarptautinės programos Interreg Europe projekte „Tarptautinės įmonės“ (angl. „INTER VENTURES“ (toliau – Projektas) partnerio teisėmis pagal Europos Komisijos patvirtintą Europos regioninės plėtros fondo (ERDF) 2014 – 2020 Europos teritorinio bendradarbiavimo Interreg Europe veiksmų programą.

Projekto paraišką kartu su partneriais teikė Viešoji įstaiga Klaipėda ID Toliau – KID), kuri buvo pateikta vertinimui ir patvirtinta 2019-03-26. Patvirtinus Projektą iš programos Interreg Europe vertinimo komisijos buvo gauta pastaba, kad Klaipėdos miestui būtinas ir Klaipėdos miesto savivaldybės, kaip partnerio, dalyvavimas Projekte. Todėl, buvo išgrynintos KID Projekto veiklos, kurias galėtų vykdyti KMS administracija, taip tapdama tiesioginiu Projekto partneriu ir įgyvendindama atitinkamus KEPS2030 uždavinius.

Bendra informacija apie Projektą:

* Projekto įgyvendinimo laikotarpis nuo 2019-08-01 iki 2022-08-01.

1. 1 fazė (tarpregioninio mokymosi) nuo 2019-08-01 iki 2021-08-01 (trukmė 24 mėn.);
2. 2 fazė (įgyvendinimo ir stebėsenos) nuo 2021-08-01 iki 2022-08-01 (12 mėn.).

* Projekto pagrindinis partneris – Panono Europos teritorinio bendradarbiavimo grupė (Vengrija). Kiti patvirtinti Projekto partneriai – Lombardijos prekybos, pramonės, žemės ūkio ir amatų rūmai (Italija), Žešuvo regioninio vystymo agentūra (Lenkija), Karpatų Euroregiono asociacija (Lenkija), Burgoso Europos verslo ir inovacijų centras (Ispanija), Europos pasienio regionų asociacija (Vokietija), VšĮ „Klaipėda ID“ (Lietuva). Pritarimo iš atitinkamų institucijų laukiantys partneriai – Klaipėdos miesto savivaldybė (Lietuva) ir Burgoso provincijos plėtros visuomenė (Ispanija).
* Projekto tikslas – skatinti smulkaus ir vidutinio verslo internacionalizaciją, gerinant savivaldybės politiniais dokumentais patvirtintų vystymosi krypčių ir/ar programų regioninei plėtrai įgyvendinimą. Šiuo Projektu siekiama:

1. padidinti mažų ir vidutinių įmonių internacionalizacijos galimybes:

* Projekto metu bus identifikuojami sėkmės kriterijai, plėtros pajėgumo poreikiai, siekiant paskatinti įmonių jungimąsi į tarptautines gamybos ir inovacijų grandines;
* politiniais dokumentais patvirtintų vystymosi krypčių ir/ar programų patobulinimai bus identifikuoti vertinant esamas ir trūkstamas verslas verslui (b2b) struktūras, verslo ir ne pelno siekiančių organizacijų bendradarbiavimą, integracijos potencialą regioninėse, tarptautinėse vertės grandinėse, turimus ir reikalingus išteklius (žmogiškuosius, kapitalo ir inovacijų gebėjimus), bendrus regioninės rinkodaros kriterijus.

1. pagerinti valdymo modelius ir paramos mechanizmus, siekiant padidinti tarpregioninį smulkių ir vidutinių įmonių internacionalizacijos lygį:

* Projekto metu bus identifikuojamos institucinių gebėjimų galimybės ir trūkumai, įstaigų bendradarbiavimo formos, taikomos verslo skatinimo priemonės;
* politiniais dokumentais patvirtintų vystymosi krypčių ir/ar programų patobulinimai bus identifikuoti vertinant esamas ir trūkstamas institucijų bendradarbiavimo formas, skatinančias internacionalizaciją, tiesiogines ir netiesiogines įmonių paramos priemones, nacionalinių, regioninių ir tarptautinių politikos krypčių ir programų efektyvumą ir sinergiją bei bendradarbiavimo tinklų įtaką regioniniu, tarpvalstybiniu lygmeniu.
* Projekto objektas – viena iš Partnerio atitinkamų nacionalinių ar vietos savivaldos institucijų politiniais dokumentais patvirtintų vystymosi krypčių ir/ar programų,kuriai Projekto metu bus parengti individualūs regioniniai veiksmų planai.

**2. Projekto rengimo priežastys ir kuo remiantis parengtas sprendimo projektas.**

Atsižvelgiant į Klaipėdos miesto savivaldybės tarybos 2018 m. balandžio 26 d. sprendimą Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ Klaipėdos miestui Projekto objektu buvo rekomenduota pasirinkti Klaipėdos miesto ekonominės plėtros strategijos ir įgyvendinimo veiksmų plano iki 2030 metų dokumentą (toliau – KEPS2030), nes Interreg Euope veiksmų programos Projekto „Tarptautinės įmonės“ tikslas ir veiklos iš esmės atliepia jame numatytas strategines kryptis ir uždavinius:

1. strateginės krypties „Sukurti palankias sąlygas verslui, investuotojams ir talentams“ uždavinius:

* išvystyti smulkiam verslui palankią ekosistemą;
* didinti Klaipėdos gebėjimą eksportuoti ir integruotis į tarptautinės vertės grandines;

1. strateginės krypties „Tapti patraukliu, įtraukiančiu ir pasiekiamu regiono centru“ uždavinį:

* didinti regioninį ir tarptautinį bendradarbiavimą;

1. strateginės krypties „Kurti bio ir švariąsias technologijas“ uždavinį:

* vystyti bioekonomikos įmonių tarpsektorinį bendradarbiavimą bei integraciją į tarptautines rinkas.

KEPS2030 5.1.2 punkte „KEPS finansavimo modelio gairės“ taip pat numatyta, kad KEPS2030 įgyvendinti turi būti išnaudojami visi prieinami finansiniai šaltiniai. Vienas iš galimų šaltinių buvo įvardinta būtent Interreg Europe veiksmų programa, kurios pagrindu ir vykdomas šis Projektas.

**3. Kokių rezultatų laukiama.**

Projekto paraiška jau yra patvirtina, todėl pritarus sprendimo projektui, būtų pasirašoma Projekto finansavimo sutartis bei partnerystės sutartys.

KMS, dalyvaudama Projekte, sieks parengti KEPS2030 numatytų smulkių ir vidutinių įmonių internacionalizacijos veiklų stebėsenos sistemą, kuri sudarys galimybę surinkti patikimesnius duomenis apie tarptautinių mažų ir vidutinių įmonių iniciatyvas ir verslo sandorius. Šie duomenys padėtų nuolat stebėti vyraujančias tendencijas ir taip suinteresuotoms šalims suteiktų galimybę priimti atitinkamus veiksmus.

Numatomos šios pagrindinės KMS, kaip Projekto partnerės, veiklos:

* tarpregioninis mokymasis: mažų ir vidutinių įmonių internacionalizacijos tendencijų ir finansavimo galimybių duomenų surinkimas ir analizė; 5 regionų suinteresuotų grupių (toliau – RSG) suformavimas; RSG dalyvavimas susitikimuose; regioninės analizės metodologijos parengimas; RSG dalyvavimas analizės internetiniuose seminaruose; parengtos situacijų analizės ataskaitos.
* keitimasis gerąją praktika tarp Projekto partnerių: RSG dalyvavimas tematiniuose vizituose, patirties dalinimosi metodologijos parengimas; RSG dalyvavimas analizės internetiniuose seminaruose; RSG susitikimai, regioninės politikos dirbtuvių (seminaro) organizavimas, regionų veiksmų planų parengimas.
* veiksmų plano įgyvendinimas ir stebėsena: Projekto partneriai įgyvendina parengtus veiksmų planus ir stebi jų įgyvendinimo rodiklius.
* Projekto veiklų viešinimas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Bendra Projekto vertė visam terminui – 1 381 558,00 Eur.:

1. 1 fazė - 1 296 558,00 Eur (žr. lentelę);
2. 2 fazė – 85 000,00 Eur.

Numatomas KMS biudžetas – 63 851,00 Eur:

1. 1 fazė (tarpregioninio mokymosi): 63 851,00 Eur (žr. lentelę);
2. 2 fazė (įgyvendinimo ir stebėsenos): 0,00 Eur.

**1 fazės biudžeto paskirstymas partneriams**

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Partnerio pavadinimas** | **1 pusmetis** | **1 pusmetis** | **1 pusmetis** | **1 pusmetis** | **Iš viso:** |
| 1 | Panono Europos teritorinio bendradarbiavimo grupė (Vengrija) | 67,169.00 | 64,351.00 | 68,899.00 | 82,362.00 | **282,781,00** |
| 2 | Lombardijos prekybos, pramonės, žemės ūkio ir amatų rūmai (Italija) | 32,920.00 | 45,262.00 | 54,307.00 | 61,661.00 | **194,150,00** |
| 3 | Žešuvo regioninio vystymo agentūra (Lenkija) | 14,814.00 | 21,802.00 | 28,042.00 | 30,898.00 | **95,556,00** |
| 4 | Karpatų Euroregiono asociacija (Lenkija) | 17,651.00 | 24,334.00 | 28,165.00 | 22,181.00 | **92,331,00** |
| 5 | Burgoso Europos verslo ir inovacijų centras (Ispanija) | 29,850.00 | 41,849.00 | 50,806.00 | 40,601.00 | **163,106,00** |
| 6 | VšĮ Klaipeda ID (Lietuva) | 31,812.00 | 27,263.00 | 36,176.00 | 39,223.00 | **134,474,00** |
| 7 | Europos pasienio regionų asociacija (Vokietija), | 33522.00 | 45,076.00 | 58,203.00 | 45,914.00 | **182,715,00** |
| ***8*** | ***Klaipėdos miesto savivaldybė (Lietuva)*** | ***13,999.00*** | ***20,910.00*** | ***14,504.00*** | ***14,438.00*** | ***63,851,00*** |
| 9 | Burgoso provincijos plėtros visuomenė (Ispanija) | 12,779.00 | 24,680.00 | 25,337.00 | 24,798.00 | **87,594,00** |
| **Iš viso:** | | **254,516.00** | **315,527.00** | **364,439.00** | **362,076.00** | **1,296,558,00** |

**6. Lėšų poreikis sprendimo įgyvendinimui.**

Didžiausias galimas finansavimo intensyvumas yra 85 proc. nuo visos tinkamų finansuoti išlaidų sumos. Visi partneriai padengia iki 15 %Projekto tinkamų išlaidų, vadovaujantis šalies bendrojo vidaus produkto vienam gyventojui kiekvienoje partnerio šalyje dydžiui. Todėl, KMS prisidėjimas prie projekto visam jo laikotarpiui, t. y. 36 mėn., siektų 9 577,65 Eur. (63 851,00 Eur \*15 %).

Atkreiptinas dėmesys, kad vykdant šį Projektą būtina nusimatyti 100 proc. apyvartinių lėšų, nes Projekto metu patirtos finansuojamos išlaidos finansuojamos kompensavimo būdu.

Kadangi pasiūlymas dalyvauti Projekte pateiktas po 2019 – 2020 metų Klaipėdos miesto savivaldybės strateginio veiklos plano (toliau – SVP) ir biudžeto patvirtinimo, o projekto vykdymo pradžia prasidėtų 2019-08-01, siūloma 1 fazės 1 pusmečio veiklų įgyvendinimui reikalingų lėšų, t. y. 13,999,00 Eur (žr. lentelę) numatyti svarstant 2019 metų I pusmečio SVP ir biudžeto pakeitimus iš sutaupytų lėšų.

Kita dalis Projektui įgyvendinti reikalingų lėšų būtų planuojamos 2020 - 2022 metų Klaipėdos miesto savivaldybės biudžete, pritarus dalyvauti Projekte.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės, priėmus sprendimą pritarti Projektui:

* bus surinkti tiksliniai duomenys apie Klaipėdos mieste veikiančių smulkaus ir vidutinio verslo įmones ir atlikta jų analizė įvairiais pjūviais;
* bus skatinama didesnė politikų, vietos bendruomenių, verslininkų ar kitų suinteresuotų grupių įtrauktis į KEPS203 veiklų įgyvendinimą;
* bus atlikta smulkaus ir vidutinio verslo internacionalizacijos skatinimo gerosios praktikos pavyzdžių analizė kartu su užsienio partneriais;
* siekiant optimaliai įgyvendinti KEPS2030 bus parengtas integruotas KMS ir KID veiksmų planas, kuriuo bus stiprinami smulkių ir vidutinių įmonių internacionalizacijos procesai bei taikoma aiški rodiklių stebėsenos sistema.

Neigiamos pasekmės, nepritarus Projektui:

* KID neturės galimybės dalyvauti Projekte kaip partnerė ir bus pašalinta iš Projekto, nežiūrint to, kad paraiška jau yra patvirtinta ir skirtas finansavimas;
* Klaipėdos miesto savivaldybė neteks galimybės pasinaudoti alternatyviais finansavimo šaltiniais, įgyvendinat KEPS2030 numatytas veiklas;
* Klaipėdos miesto savivaldybė ir KID praras pasitikėjimą vystant tarptautinį bendradarbiavimą.

|  |  |
| --- | --- |
| Tarptautinių ryšių ir ekonominės plėtros skyriaus vedėja | Jurgita Činauskaitė |